РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/188-21

18. мај 2021. године

Б е о г р а д

З А П И С Н И К

16. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 17. МАЈА 2021. ГОДИНЕ

Седница је почела у 11,00 часова.

 Седницом је председавала Сандра Божић, председник Одбора.

 Седници су присуствовали: Вук Мирчетић, Лав Григорије Пајкић, проф. др Марко Атлагић, Александар Чотрић, мр Јадранка Јовановић, Милош Терзић, Милица Обрадовић, Снежана Пауновић, Розалија Екрес, Наташа Михаиловић Вацић и Жељко Томић, чланови Одбора.

 Седници су присуствовали: Ивана Поповић (Сандра Божић), Љубомир Марић (Јован Колунџија), Зоран Томић (мр Јадранка Јовановић), Небојша Бакарец (Иван Тасовац), заменици чланова Одбора.

 Седници нису присуствовали: Милена Поповић, Јелица Сретеновић и Мира Петровић, као ни њихови заменици.

 Поред чланова Одбора, седници су присуствовали: Игор Мировић, председник Покрајинске владе и Татијана Ђукановић, шеф Кабинета председника Покрајинске владе.

 На предлог Сандре Божић, Одбор је, већином гласова (13 за, један није гласао) усвојио допуну предложеног дневног реда, тачком 2. која гласи: „Подношење амандмана Одбора на Предлог закона о обнови културно-историјског наслеђа и подстицању развоја Сремских Карловаца, који је поднела Скупштина Аутономне покрајине Војводине“.

 Одбор је, након тога, једногласно (14 за) усвојио Дневни ред у целини, који гласи:

1. Разматрање Предлога закона о обнови културно-историјског наслеђа и подстицању развоја Сремских Карловаца, који је поднела Скупштина Аутономне покрајине Војводине, у начелу;
2. Подношење амандмана Одбора на Предлог закона о обнови културно-историјског наслеђа и подстицању развоја Сремских Карловаца, који је поднела Скупштина Аутономне покрајине Војводине.

Пре преласка на разматрање утврђеног дневног реда Одбор је, једногласно (14 за) усвојио:

- Записник осме седнице Одбора за културу и информисање, одржане 16. марта 2021. године.

- Записник девете седнице Одбора за културу и информисање, одржане 17. марта 2021. године.

- Записник десете седнице Одбора за културу и информисање, одржане 25. марта 2021. године.

- Записник 11. седнице Одбора за културу и информисање, одржане 6. априла 2021. године.

- Записник 12. седнице Одбора за културу и информисање, одржане 15. априла 2021. године.

- Записник 13. седнице Одбора за културу и информисање, одржане 27. априла 2021. године.

- Записник 14. седнице Одбора за културу и информисање, одржане 28. априла 2021. године.

- Записник 15. седнице Одбора за културу и информисање, одржане 16. маја 2021. године.

ПРВА ТАЧКА ДНЕВНОГ РЕДА: Разматрање Предлога закона о обнови културно-историјског наслеђа и подстицању развоја Сремских Карловаца, који је поднела Скупштина Аутономне покрајине Војводине, у начелу

У уводним напоменама, председник Одбора Сандра Божић обавестила је чланове Одбора да је Скупштина Аутономне покрајине Војводине 26. априла 2021. године поднела Народној скупштини Предлог закона о обнови културно-историјског наслеђа и подстицању развоја Сремских Карловаца.

Игор Мировић, председник Покрајинске владе и представник предлагача Закона, упознао је чланове Одбора са Предлогом закона, као и са историјским значајем који општина Сремски Карловци има.

Као изузетно важну новину коју Предлог закона нуди, издвојио је начин рада Одбора за обнову и развој Сремских Карловаца, као и начин образовања овог одбора.

Истакао је да се под термином обнова подразумева истраживање, санација, конзервација, рестаурација, ревитализација, презентација и коришћење културно-историјског наслеђа, заштита, уређење и унапређивање природних добара и животне средине, комунално опремање, односно обнова и изградња пратеће инфраструктуре, с циљем одрживог развоја локалне заједнице.

 Упознао је Одбор са пројекатима на територији општине Сремски Карловци које Покрајинска влада спроводи, као што су: обнова и реконструкција фасада више објеката, обнова центра Сремских Карловаца и замена јавне расвете.

Сандра Божић је подржала доношење овог закона и истакла значај обнове Сремских Карловаца и с тим у вези указала је на потребу сарадње свих нивоа власти на овом пројекту, попут Покрајинске владе и Владе Републике Србије.

У дискусији која је затим уследила учествовали су: Наташа Михаиловић Вацић, Лав Григорије Пајкић, Милош Терзић, Зоран Томић, Мира Поповић, проф. др Марко Атлагић, Жрњко Томић, Александар Чотрић, Снежана Пауновић, Вук Мирчетић, мр Јадранка Јовановић и Љубомир Марић.

Чланови Одбора поставили су следећа питања Игору Мировићу:

- Да ли можете да кажете нешто више о обнови објекта у коме је живео оснивач Карловачке гимназије;

- Који објекти су у плану за реконструкцију;

- Какав утицај има доношење Закона на развој културног туризма у Сремским Карловцима;

- Који су разлози за доношење Закона о обнови културно-историјског наслеђа и подстицању развоја Сремских Карловаца;

- Који су дугорочни пројекти за обнову културно-историјског наслеђа, који подстичу развој туризма и економије Сремских Карловаца;

- Како ће бити дефинисани критеријум за употребу визуелних ксрсктеристика културних добара Сремских Карловаца, од стране физичких и правних лица, у сопствене комерцијалне сврхе;

- Како ће Закон утицати на брендове који већ имају имплементиране сегменте културног наслеђа Сремских Карловаца;

- Да ли постоји иницијатива на приватно-јавном партнерству за изградњу угоститељских објеката како би град обезбеђивао финансијска средства из туризма, за ревитализацију фасада културно-историјских и верских објеката;

- Која је иницијатива академика Дејана Медаковића поводом деловања Сремских Карловаца;

- Колики значај ће имати винарство у привреди Сремских Карловаца.

Одговарајући на питања чланова Одбора, Игор Мировић истакао је да је у току припрема пројекта за обнову: куће ктитора Карловачке гимназије, Трга Бранка Радичевића, Улица Патријарха Рајичића и Улица Митрополита Стратимировића.

Упознао је све присутне са пројектима који су у току, попут обнове Патријаршијског двора, Саборне цркве и Жупног уреда.

Истакао је значај улагања у обнову Сремских Карловаца, како би се искористио привредни и туристички потенцијал ове општине.

 Указао је на важност улагања у инфраструктурне пројекте попут изградње пристана, Фрушкогорског коридора и савремене пруге Београд-Нови Сад, за које је указао да ће допринети повећању броја туриста.

У наставку свог излагања, нагласио је да ће се посебна пажња у току обнове Сремских Карловаца посветити питању заштите животне средине. С тим у вези навео је да је покренута иницијатива да се у наредном периоду, котлови на чврста горива, замене савременим котловима. Додао је и то да ће део финансијских средстава бити усмерен и на изградњу прилазних путева и бициклистичких стаза које повезују Фрушку гору и општину Сремске Карловце.

По питању приватних инвестиција, упознао је чланове Одбора са пројектом изградње хотела високе класе, чија припрема је у току.

Упознао је све присутне са одредбама члана 10. Предлога закона, који прописује начин употребе назива, имена и лика или препознатљивог дела споменичке целине од стране физичких и правних лица, у комерцијалне сврхе.

Указао је на значај маркетинга и с тим у вези најавио изградњу културног центра у Сремским Карловцима, који би на савремени начин представио историју овог краја.

Закључио је да би било изузетно корисно окупити карловачке винаре, и на тај начин почети са развојем винског туризма.

Одбор је, једногласно (14 за) одлучио да предложи Народној скупштини да прихвати Предлога закона о обнови културно-историјског наслеђа и подстицању развоја Сремских Карловаца, који је поднела Скупштина Аутономне покрајине Војводине, у начелу.

Одбор је, једногласно (14 за), за известиоца Одбора на седници Народне скупштине одредио Сандру Божић.

ДРУГА ТАЧКА ДНЕВНОГ РЕДА: Подношење амандмана Одбора на Предлог закона о обнови културно-историјског наслеђа и подстицању развоја Сремских Карловаца, који је поднела Скупштина Аутономне покрајине Војводине

Сандра Божић је предложила да Одбор поднесе амандман који гласи:

 У члану 15. став 2. Предлога закона, речи „Надзор над законитошћу рада Одбора, као и“ бришу се, а реч „министарство“ замењује се речју „Влада“.

Као разлог за подношење овог амандмана истакла је то да је чланом 15. став 2. Предлога закона предвиђено да надзор над законитошћу рада Одбора за обнову и развој Сремских Карловаца, као и надзор над коришћењем средстава за обнову културно-историјског наслеђа и подстицања развоја Сремских Карловаца врши министарство надлежно за послове културе.

Навела је да, с обзиром на то да се Одбор конституише као радно тело чије чланове именује Влада из реда представника одређених органа и организација, а не као орган државне управе или као јавна служба, и имајући у виду задатке овог одбора који су дефинисани у члану 13. Предлога закона, сматра да нема места примени института надзора над законитошћу рада.

Није било дискусије.

Одбор је, једногласно (14 за), у складу са чланом 161. став 1. Пословника Народне скупштине, одлучио да поднесе амандман на члан 15. став 2. Предлога закона.

Игор Мировић, представник предлагача закона прихватио је наведени амандман Одбора.

Одбор је, једногласно (14 за), за известиоца Одбора на седници Народне скупштине одредио Сандру Божић.

Седница је завршена у 12,11 часова.

СЕКРЕТАР ПРЕДСЕДНИК

 Дана Гак Сандра Божић